# Ohje leikkaukseen tulevalle potilaalle

Kun olet saanut ajan toimenpiteeseen, lähetämme sinulle kutsukirjeen, jossa on tietoja ja ohjeita koskien toimenpidettäsi. Sairaalassa tapaat sairaanhoitajan sekä tarvittaessa leikkaavan lääkärin ja anestesialääkärin. Huomioi, että ilmoittautumisaika sairaalaan ei ole toimenpideaika. Sairaalassa oloa varten sinun kannattaa varata koko päivä.

Lähes kaikki leikattavat potilaat saapuvat toimenpiteeseen operatiivisen päiväsairaalan kautta. Operatiiviset päiväsairaalat 1 ja 2 valmistelevat sinut toimenpiteeseen leikkausaamuna. Päiväsairaaloiden yhteystiedot löydät OYS Leikkaus- ja anestesiakeskuksen verkkosivujen Potilaille ja asiakkaille -välilehdeltä.

## Näin valmistaudut leikkaukseen

Nukutusta tai puudutusta varten sinun tulee olla syömättä ja juomatta kutsukirjeessä mainitun ajan verran. Leikkausaamuna saat juoda korkeintaan lasillisen (alle 2 dl) vettä. Huomioithan, että esimerkiksi pastillien, purkan ja kahvin nauttiminen leikkausaamuna on kielletty. Saat ottaa sinulle ohjeistetut lääkkeet leikkausaamuna.

Jos käytössäsi on veren hyytymiseen vaikuttava lääke (Aspirin®, Primaspan®, Marevan®, Warfarin®, Clopidogrel®, Plavix®, Xarelto®, Pradaxa®, Brilique®, Eliquis®, Efient®), saat kutsukirjeen yhteydessä ohjeet lääkkeen tauottamiselle. Ole yhteydessä hoidonsuunnitteluun, jos et ole saanut ohjeistusta ja käytät jotakin edellä mainituista lääkkeistä. Yhteystiedot löytyvät kutsukirjeestä.

Ota sairaalaan tullessasi mukaan **Kela-korttisi**, **kutsukirjeesi** sekä **henkilöllisyystodistuksesi**.

Ota sairaalaan mukaan myös lääkkeesi ja tarvitsemasi apuvälineet, joita ovat esimerkiksi seuraavat:

* astmasumute
* verenpainelääke
* silmätipat
* hormonilääke
* insuliini
* insuliinikynä
* CPAP-laite.

Jos jäät toimenpiteen jälkeen vuodeosastolle, voit ottaa mukaan tarvitsemiasi henkilökohtaisia tavaroita, kuten oman kannettavan tietokoneen, hygieniatarvikkeita sekä vapaa-ajan tarvikkeita, esimerkiksi laturit, kirjoja tai kuulokkeet. Alkoholin tai muiden päihteiden tuominen sairaalaan on kielletty.

Ravintolisien ja luontaistuotteiden käyttö (esim. kalanmaksaöljytabletit) tulee lopettaa **kaksi viikkoa** **ennen** toimenpidettä. Nikotiinivalmisteiden käyttö tulee lopettaa noin **kuukausi ennen** leikkausta. Alkoholin tai muiden päihdyttävien aineiden nauttiminen leikkauspäivänä tai leikkausta edeltävänä päivänä on kielletty.

Peseytyminen ennen toimenpidettä joko edeltävänä iltana tai leikkausaamuna on tärkeää. Huolehdi myös, että leikkausalueen iho on terve ja ehjä. Älä poista ihokarvojasi. Poista kynsilakka, rakennekynnet, meikki ja lävistykset ennen leikkausta. Korut ja arvoesineet kannattaa jättää kotiin. Suosittelemme pukeutumaan väljiin vaatteisiin.

Jos sairastut äkillisesti päivää ennen leikkausta (esim. nuhakuume, vatsatauti tai muu sairaus), ota yhteyttä kutsukirjeessä ilmoitettuun numeroon. Muissa asioissa (esim. raskaus tai jokin muu este) ole yhteydessä hoidonsuunnitteluun.

### Toimenpiteen jälkeen

Leikkauksen jälkeen sinut siirretään anestesiavalvontaan, jossa vointiasi valvotaan ja hoidetaan. Osa yksiköissämme tehtävistä toimenpiteistä on päiväkirurgisia, eli silloin kotiudut anestesiavalvonnasta tai operatiivisesta päiväsairaalasta samana päivänä toimenpiteen jälkeen.

Joidenkin toimenpiteiden jälkeen voit joutua jäämään vuodeosastolle hoitoon. Sairaalassaoloaika riippuu tehdystä toimenpiteestä. Vierailut ovat sallittuja ainoastaan vuodeosastoilla. Henkilökuntamme informoi tarvittaessa omaisiasi leikkauksen jälkeen, jos toimenpiteesi jälkeen et ole siihen itse kykenevä ja olet antanut siihen suostumuksesi. Muussa tapauksessa emme luovuta potilastietojasi ulkopuolisille.

Päiväkirurgisten nukutusta vaativien toimenpiteiden jälkeen tarvitset myös kotona seurantaa seuraavan yön ajan, joten huolehdithan, että yön yli seuranasi on vastuullinen 18 vuotta täyttänyt henkilö. Jos tämä ei ole mahdollista, joudut jäämään seurantaan sairaalaan. Tällaisessa tapauksessa ole yhteydessä hoidonsuunnitteluun hyvissä ajoin ennen toimenpidettä. Myös sairaalasta hakevan tulee olla vastuullinen 18 vuotta täyttänyt henkilö (hakija voi olla Kela-taksin kuljettaja). Lääke- ja puuduteaineista johtuen et saa leikkauksen jälkeen esimerkiksi ajaa autoa, ulkoilla yksin tai käyttää alkoholia 24 tuntiin.

Leikkauksen jälkeen saat sairaalasta kotihoito-ohjeita sekä kuntoutumiseen ja kivunhoitoon liittyvää tietoa. Kivusta ja kivunhoidosta voit lukea lisää myös Kivunhallintatalo-sivulta. [Linkki Kivunhallintatalon sivuille](https://www.terveyskyla.fi/kivunhallintatalo). Jos vointisi huononee leikkauksen jälkeen tai leikkauksen jälkeisen kuntoutumisen kanssa on ongelmia, ole yhteydessä kotiutusohjeissa mainittuun numeroon. **Hätätapauksissa** **(esimerkiksi äkillinen rintakipu, hengenahdistus)** **soita aina hätänumeroon 112.**

Kela korvaa tulomatkan sairaalaan yleisen kulkuneuvon hinnan mukaisesti. Kotimatkakustannukset Kela korvaa hintojensa mukaisesti. Lisätietoja saat numerosta 020 692 204.

Sairaalamme läheisyydessä toimii potilaskoti, joka on tarkoitettu ensisijaisesti tutkimuksiin ja toimenpiteisiin tuleville potilaille. Potilaskodissa ei ole hoitohenkilökuntaa, joten majoittuminen tapahtuu omalla vastuullasi. [Linkki potilaskodin tarkempiin tietoihin](https://oys.fi/asiakkaille/potilaan-opas/potilaskoti/).